Lietuvos Respublikos Vyriausybė

nutarimas

Dėl VALSTYBĖS INSTITUCIJŲ IR ĮSTAIGŲ, SAVIVALDYBIŲ IR KITŲ JURIDINIŲ ASMENŲ, ATSAKINGŲ UŽ LIETUVOS KAIMO PLĖTROS
2014–2020 METŲ PROGRAMOS ĮGYVENDINIMĄ, PASKYRIMO

2014 m. liepos 22 d. Nr. 722
Vilnius

Vadovaudamasi Lietuvos Respublikos žemės ūkio, maisto ūkio ir kaimo plėtros įstatymu, Lietuvos Respublikos vietos savivaldos įstatymu, 2013 m. gruodžio 17 d. Europos Parlamento ir Tarybos reglamentu (ES) Nr. 1305/2013 dėl paramos kaimo plėtrai, teikiamos Europos žemės ūkio fondo kaimo plėtrai (EŽŪFKP) lėšomis, kuriuo panaikinamas Tarybos reglamentas (EB) Nr. 1698/2005 (OL 2013 L 347, p. 487), su paskutiniais pakeitimais, padarytais 2013 m. gruodžio 17 d. Europos Parlamento ir Tarybos reglamentu (ES) Nr. 1310/2013 (OL 2013 L 347, p. 865), 2013 m. gruodžio 17 d. Europos Parlamento ir Tarybos reglamentu (ES) Nr. 1303/2013, kuriuo nustatomos Europos regioninės plėtros fondui, Europos socialiniam fondui, Sanglaudos fondui, Europos žemės ūkio fondui kaimo plėtrai ir Europos jūros reikalų ir žuvininkystės fondui bendros nuostatos ir Europos regioninės plėtros fondui, Europos socialiniam fondui, Sanglaudos fondui ir Europos jūros reikalų ir žuvininkystės fondui taikytinos bendrosios nuostatos ir panaikinamas Tarybos reglamentas (EB) Nr. 1083/2006 (OL 2013 L 347 , p. 320), 2013 m. gruodžio 17 d. Europos Parlamento ir Tarybos reglamentu (ES) Nr. 1306/2013 dėl bendros žemės ūkio politikos finansavimo, valdymo ir stebėsenos, kuriuo panaikinami Tarybos reglamentai (EEB) Nr. 352/78, (EB) Nr. 165/94, (EB) Nr. 2799/98, (EB) Nr. 814/2000, (EB) Nr. 1290/2005 ir (EB) Nr. 485/2008 (OL 2013 L 347, p. 549), su paskutiniais pakeitimais, padarytais 2013 m. gruodžio 17 d. Europos Parlamento ir Tarybos reglamentu (ES) Nr. 1310/2013 (OL 2013 L 347, p. 865), taip pat siekdama užtikrinti Europos žemės ūkio fondo kaimo plėtrai nustatytų priemonių įgyvendinimą, Lietuvos Respublikos Vyriausybė nutaria:

1. Paskirti Lietuvos Respublikos žemės ūkio ministeriją Lietuvos kaimo plėtros 2014–2020 metų programos, finansuojamos iš Europos žemės ūkio fondo kaimo plėtrai (toliau – EŽŪFKP), vadovaujančiąja institucija.

2. Paskirti Nacionalinę mokėjimo agentūrą prie Žemės ūkio ministerijos (toliau – Nacionalinė mokėjimo agentūra) mokėjimo agentūra, atsakinga už EŽŪFKP priemonių administravimą, lėšų mokėjimą, apskaitą ir kontrolę, įskaitant ir žemės ūkio naudmenų ir kitų plotų nuotolines patikras.

3. Nustatyti, kad valstybės institucijos ir įstaigos, savivaldybės ir kiti juridiniai asmenys atsakingi:

3.1. valstybės įmonė Žemės ūkio informacijos ir kaimo verslo centras (toliau – Žemės ūkio informacijos ir kaimo verslo centras) – už Paraiškų priėmimo informacinės sistemos ir jos sudedamųjų dalių (Paramos paraiškų duomenų bazės, Kontrolinių žemės sklypų duomenų bazės ir Pasėlių laukų duomenų bazės) kūrimą ir tvarkymą; paraiškų duomenų paramai pagal EŽŪFKP priemones „Išmokos už vietoves, kuriose esama gamtinių ar kitokių specifinių kliūčių“, „Su Natura 2000 ir Vandens pagrindų direktyva susijusios išmokos“, „Agrarinė aplinkosauga ir klimatas“, „Ekologinis ūkininkavimas“, priemonės „Investicijos į miško plotų plėtrą ir miškų gyvybingumo gerinimą“ veiklos sritį „Miško veisimas“ gauti priėmimo iš savivaldybių organizavimą, paraiškų ir prašymų pakeisti paraiškos duomenis registravimo dokumentų patikrinimą, šių dokumentų ir paraiškų duomenų perdavimą Nacionalinei mokėjimo agentūrai; sutartinių gyvulių skaičiaus nustatymą ir informacijos pateikimą Nacionalinei mokėjimo agentūrai; informacijos apie pareiškėjų laikomus nykstančių Lietuvos senųjų veislių gyvulius ir naminius paukščius teikimą Nacionalinei mokėjimo agentūrai; produkcijos standartine verte išreikšto žemės ūkio valdos ekonominio dydžio apskaičiavimą ir apskaičiavimo rezultatų pateikimą žemės ūkio valdų valdytojams ir Nacionalinei mokėjimo agentūrai; Lietuvos Respublikos žemės ūkio ir kaimo verslo registro, Ūkinių gyvūnų registro tvarkymą ir tobulinimą;

3.2. savivaldybės:

3.2.1. už paraiškų ir kitų dokumentų pagal EŽŪFKP priemones „Išmokos už vietoves, kuriose esama gamtinių ar kitokių specifinių kliūčių“, „Su Natura 2000 ir Vandens pagrindų direktyva susijusios išmokos“, „Agrarinė aplinkosauga ir klimatas“ (išskyrus programą „Nykstančių Lietuvos senųjų veislių gyvulių ir paukščių išsaugojimas“), „Ekologinis ūkininkavimas“, priemonės „Investicijos į miško plotų plėtrą ir miškų gyvybingumo gerinimą“ veiklos sritį „Miško veisimas“, priemonės „Su Natura 2000 ir Vandens pagrindų direktyva susijusios išmokos“ veiklos sritį „Kompensacinė išmoka už miškus Natura 2000 vietovėse“ priėmimą, registravimą, pirminį patikrinimą ir įvedimą į Žemės ūkio informacijos ir kaimo verslo centro paraiškų priėmimo informacinę sistemą; paraiškų ir kitų dokumentų pagal EŽŪFKP priemonės „Rizikos valdymas“ veiklos sritį „Pasėlių, gyvūnų ir augalų draudimas“ priėmimą, registravimą, pirminį patikrinimą ir įvedimą į Nacionalinės mokėjimo agentūros informacinę sistemą ir informacijos teikimą paramos pagal šią veiklos sritį gavėjams;

3.2.2. už patikrinimą, ar subjektų, siekiančių paramos pagal EŽŪFKP priemones, žemės ūkio valdos įregistruotos Lietuvos Respublikos žemės ūkio ir kaimo verslo registre;

3.2.3. už pažymų apie užsiėmimą žemės ūkio veikla išdavimą subjektams, siekiantiems paramos pagal EŽŪFKP priemones;

3.2.4. už subjektams, siekiantiems paramos pagal EŽŪFKP priemonės „Investicijos į materialųjį turtą“ veiklos sritį „Pelno nesiekiančios investicijos aplinkosauginių tikslų ir aukštos gamtinės vertės vietovėse viešosios gerovės vertės pasiekimui“, melioracijos griovių (arba jų dalies) tvarkymo darbų sąmatų parengimą pagal žemės ūkio ministro įsakymu patvirtintas melioracijos darbo laiko sąnaudų ir materialinių resursų normas, pridedant melioracijos griovių vietos žemėlapius (rekomenduojamas mastelis M 1:2 000);

3.3. Valstybinė maisto ir veterinarijos tarnyba – už subjektų, siekiančių paramos pagal EŽŪFKP priemones, įgyvendintų projektų įvertinimą ir pažymų apie šių projektų atitiktį / neatitiktį Valstybinės maisto ir veterinarijos tarnybos kontroliuojamiems teisės aktų reikalavimams išdavimą šiems subjektams, taip pat už saugomų geografinių, kilmės vietos nuorodų ir garantuotų tradicinių gaminių atitikties specifikacijoje nustatytiems reikalavimams kontrolės rezultatų pateikimą Nacionalinei mokėjimo agentūrai ir šiems subjektams;

3.4. Aplinkos ministerijos regionų aplinkos apsaugos departamentai – už patikrų, ar žemės ūkio valda atitinka Vandenų taršos dėl žemės ūkio veiklos poveikio mažinimo programos, patvirtintos aplinkos ministro ir žemės ūkio ministro įsakymu, reikalavimus per 36 mėnesių laikotarpį nuo tos dienos, kurią tie reikalavimai tampa privalomi tai žemės ūkio valdai, atlikimą ir pažymų apie šią atitiktį išdavimą subjektams, siekiantiems paramos pagal EŽŪFKP priemonės „Investicijos į materialųjį turtą“ veiklos sritį „Parama investicijoms į žemės ūkio valdas“;

3.5. Valstybinė saugomų teritorijų tarnyba prie Aplinkos ministerijos (toliau – Valstybinė saugomų teritorijų tarnyba):

3.5.1. už saugomų teritorijų direkcijų veiklos išduodant pažymas apie žemės valdoje nustatytus veiklos apribojimus privataus miško savininkams ar jų asociacijoms, siekiantiems paramos pagal priemonės „Su Natura 2000 ir Vandens pagrindų direktyva susijusios išmokos“ veiklos sritį „Kompensacinė išmoka už miškus Natura 2000 vietovėse“, organizavimą;

3.5.2. už saugomų teritorijų direkcijų veiklos išduodant pažymas apie miško įveisimą „Natura 2000“ teritorijoje subjektams, siekiantiesiems paramos pagal priemonės „Investicijos į miško plotų plėtrą ir miškų gyvybingumo gerinimą“ veiklos sritį „Miško veisimas“, organizavimą;

3.6. Lietuvos Respublikos aplinkos ministerija (toliau – Aplinkos ministerija ) – už duomenų apie identifikuotas Europos Bendrijos svarbos natūralias buveines ir saugomų augalų ir gyvūnų rūšių buveinių plotus pateikimą Žemės ūkio informacijos ir kaimo verslo centrui;

3.7. Valstybinė saugomų teritorijų tarnyba ir Aplinkos ministerijos regionų aplinkos apsaugos departamentai – už statinių projektų įgyvendinimo poveikio „Natura 2000“ teritorijoms vertinimą Lietuvos Respublikos planuojamos ūkinės veiklos poveikio aplinkai vertinimo įstatymo nustatyta tvarka;

3.8. Generalinė miškų urėdija prie Aplinkos ministerijos:

3.8.1. už miško želdinimo ir žėlimo projektų įveisiant miškus įvertinimo ir tvirtinimo organizavimą valstybės įmonėse miškų urėdijose (toliau – miškų urėdijos) subjektams, siekiantiems paramos pagal EŽŪFKP priemones;

3.8.2. už miško želdinimo ir žėlimo projektų atkuriant pažeistus miškus įvertinimo ir tvirtinimo organizavimą miškų urėdijose subjektams, siekiantiems paramos pagal EŽŪFKP priemones;

3.8.3. už miško želdinimo ir žėlimo projektų pertvarkant medynus ir krūmynus įvertinimo ir tvirtinimo organizavimą miškų urėdijose subjektams, siekiantiems paramos pagal EŽŪFKP priemones;

3.8.4. už duomenų teikimo ir pažymų išdavimo subjektams, siekiantiems paramos pagal EŽŪFKP priemones, organizavimą miškų urėdijose:

3.8.4.1. apie miškų urėdijos veiklos teritorijoje esančių kitų, ne miškų urėdijų, valdytojų miškų priskyrimą gaisrų rizikos laipsniams;

3.8.4.2. apie miškų urėdijos veiklos teritorijoje esančius stichinių nelaimių paveiktus kitų, ne miškų urėdijų, valdytojų miškus;

3.8.4.3. apie miškų urėdijos veiklos teritorijoje esančius gaisro paveiktus kitų, ne miškų urėdijų, valdytojų miškus;

3.8.5. už pažymų apie tam tikrų priešgaisrinių prevencijos priemonių reikalingumą miškuose teikimą;

3.9. Valstybinė augalininkystės tarnyba prie Žemės ūkio ministerijos – už dauginamosios medžiagos tiekėjų atestavimą ir pažymėjimų išdavimą subjektams, siekiantiems paramos pagal EŽŪFKP priemones;

3.10. Valstybinė miškų tarnyba:

3.10.1. už miško želdinimo darbų kokybės įvertinimą, miško želdinių, žėlinių apskaitą ir miško želdinių, žėlinių kokybės įvertinimą pagal EŽŪFKP priemonės „Investicijos į miško plotų plėtrą ir miškų gyvybingumo gerinimą“ veiklos sritį „Miško veisimas“;

3.10.2. už miško savininkų ir jų asociacijų, siekiančių paramos pagal EŽŪFKP priemonę „Su Natura 2000 ir Vandens pagrindų direktyva susijusios išmokos“, žemės valdų patikrų atlikimą;

3.10.3. už Lietuvos Respublikos miškų valstybės kadastro duomenų (medynų taksaciniai rodikliai, miškų žemėlapio fragmentas su pažymėtomis sklypo ribomis) teikimą pagal EŽŪFKP priemonės „Su Natura 2000 ir Vandens pagrindų direktyva susijusios išmokos“ veiklos sritį „Kompensacinė išmoka už miškus Natura 2000 vietovėse“;

3.10.4. už jaunuolynų ugdymo darbų kokybės įvertinimą pagal EŽŪFKP priemonės „Investicijos į miško plotų plėtrą ir miškų gyvybingumo gerinimą“ veiklos sritį „Investicijos, kuriomis didinamas miškų ekosistemų atsparumas ir aplinkosauginė vertė“.

4. Pavesti:

4.1. Valstybinei saugomų teritorijų tarnybai:

4.1.1. iki einamųjų metų kovo 1 d. teikti Lietuvos Respublikos saugomų teritorijų valstybės kadastro skaitmeninius duomenis Žemės ūkio informacijos ir kaimo verslo centrui pagal duomenų teikimo sutartis ir periodiškai šiuos duomenis atnaujinti;

4.1.2. iki einamųjų metų kovo 1 d. teikti skaitmenines ribas ir sąrašus Lietuvos saugomų teritorijų ir „Natura 2000“ teritorijų (ar jų dalių), kuriose yra nustatytų žemės ūkio veiklos apribojimų ir kuriose žemės valdas turintys fiziniai ir juridiniai asmenys gali pateikti paraiškas pagal priemonę „Su Natura 2000 ir Vandens pagrindų direktyva susijusios išmokos“, Žemės ūkio informacijos ir kaimo verslo centrui pagal duomenų teikimo sutartis, periodiškai šiuos duomenis atnaujinti ir skelbti tokių teritorijų sąrašą Valstybinės saugomų teritorijų tarnybos interneto svetainėje;

4.2. Muitinės departamentui prie Lietuvos Respublikos finansų ministerijos ir jo įgaliotai muitinės įstaigai – gavus Nacionalinės mokėjimo agentūros prašymą, per 10 darbo dienų pateikti jai informaciją apie subjektų, siekiančių paramos pagal EŽŪFKP priemones, įsipareigojimų Lietuvos Respublikos muitinei vykdymą;

4.3. Valstybinei mokesčių inspekcijai prie Lietuvos Respublikos finansų ministerijos – gavus Nacionalinės mokėjimo agentūros prašymą, per Atsiskaitymo su valstybės ir / ar savivaldybių biudžetais, pinigų fondais pažymų išdavimo taisyklėse, patvirtintose Valstybinės mokesčių inspekcijos prie Lietuvos Respublikos finansų ministerijos viršininko įsakymu, nustatytus terminus pateikti jai informaciją apie subjektų, siekiančių paramos pagal EŽŪFKP priemones, mokestines nepriemokas Lietuvos Respublikos valstybės biudžetui, savivaldybių biudžetams ar fondams, į kuriuos mokamus mokesčius administruoja Valstybinė mokesčių inspekcija (išskyrus atvejus, kai mokesčių, delspinigių, baudų mokėjimas atidėtas Lietuvos Respublikos teisės aktų nustatyta tvarka arba dėl šių mokesčių, delspinigių, baudų vyksta mokestinis ginčas);

4.4. Valstybinio socialinio draudimo fondo valdybai prie Socialinės apsaugos ir darbo ministerijos – teikti Nacionalinei mokėjimo agentūrai pagal duomenų teikimo sutartį informaciją apie subjektų, siekiančių paramos pagal EŽŪFKP priemones, atsiskaitymą su Valstybinio socialinio draudimo fondo biudžetu;

4.5. Nacionalinei žemės tarnybai prie Žemes ūkio ministerijos – vadovaujantis Miško įveisimo ne miško žemėje taisyklių, patvirtintų žemės ūkio ministro ir aplinkos ministro, nuostatomis, išduoti leidimus įveisti mišką ne miško žemėje subjektams, siekiantiems paramos pagal EŽŪFKP priemones;

4.6. Aplinkos apsaugos agentūrai – periodiškai, per bendradarbiavimo sutartyse nustatytus terminus teikti Žemės ūkio informacijos ir kaimo verslo centrui ir Nacionalinei mokėjimo agentūrai atnaujintą skaitmeninę informaciją apie rizikos vandens telkinių baseinus;

4.7. Nacionalinei mokėjimo agentūrai – parengti ir patvirtinti administruojamų EŽŪFKP priemonių įgyvendinimo procedūrų aprašus ir atnaujinti valstybinę Žemės ūkio paramos administravimo informacinę sistemą;

4.8. valstybės institucijoms ir įstaigoms, savivaldybėms ir kitiems juridiniams asmenims, kurie šio nutarimo 3 punkte paskirti atsakingi už EŽŪFKP priemonių įgyvendinimą, – parengti ir patvirtinti suderintus su Nacionaline mokėjimo agentūra šiuo nutarimu jiems priskirtų funkcijų atlikimo procedūrų aprašus;

4.9. Nacionalinei mokėjimo agentūrai ir valstybės institucijoms, įstaigoms, savivaldybėms, kitiems juridiniams asmenims, nurodytiems šio nutarimo 3 punkte ir 4.2–4.6 papunkčiuose, – Nacionalinei mokėjimo agentūrai patvirtinus šio nutarimo 4.7 papunktyje nurodytus administruojamų EŽŪFKP priemonių įgyvendinimo procedūrų aprašus, pasirašyti arba papildyti jau pasirašytas tarpusavio bendradarbiavimo sutartis;

4.10. Ekologinio žemės ūkio taisyklėse, patvirtintose žemės ūkio ministro įsakymu, nustatyta tvarka paskirtoms ekologinės gamybos ir (arba) išskirtinės kokybės žemės ūkio ir maisto produktų sertifikavimo įstaigoms – teikti Nacionalinei mokėjimo agentūrai informaciją apie sertifikuotus ekologiškų ir (arba) išskirtinės kokybės žemės ūkio ir maisto produktų gamintojus, sertifikuotus produktus ir sertifikuotus deklaruotus plotus;

4.11. Aplinkos ministerijai ar jos įgaliotoms institucijoms ir įstaigoms – iki einamųjų metų kovo 1 d. teikti skaitmenines ribas ir sąrašus Europos Bendrijos svarbos natūralių buveinių ir saugomų augalų ir gyvūnų rūšių buveinių plotų, kuriuose žemės valdas turintys fiziniai ir juridiniai asmenys gali pateikti paraiškas pagal priemonę „Agrarinė aplinkosauga ir klimatas“ Žemės ūkio informacijos ir kaimo verslo centrui pagal duomenų teikimo sutartis, periodiškai šiuos duomenis atnaujinti ir skelbti tokių teritorijų sąrašą Aplinkos ministerijos interneto tinklalapyje.

5. Paskirti valstybės institucijas, įstaigas ir įmones, atsakingas už kompleksinės paramos reikalavimų įgyvendinimą:

5.1. Nacionalinę mokėjimo agentūrą – pagal kompetenciją už žemės ūkio veiklos valdymo reikalavimų, trąšų ir augalų apsaugos produktų naudojimo reikalavimų, nurodytų žemės ūkio ministro patvirtintame Žemės ūkio veiklos valdymo reikalavimų ir trąšų bei augalų apsaugos produktų naudojimo reikalavimų apraše, taip pat reikalavimų, nurodytų žemės ūkio ministro patvirtintame Žemės ūkio naudmenų geros agrarinės ir aplinkosaugos būklės reikalavimų apraše, kontrolę;

5.2. Valstybinę maisto ir veterinarijos tarnybą – pagal kompetenciją už subjektų, siekiančių paramos pagal EŽŪFKP priemones, patikrinimų duomenų apie ūkinių gyvūnų registravimą, ženklinimą, sveikatingumo ir gerovės, maisto ir pašarų saugos reikalavimų įgyvendinimą pateikimą Nacionalinei mokėjimo agentūrai ir Žemės ūkio informacijos ir kaimo verslo centrui;

5.3. Žemės ūkio informacijos ir kaimo verslo centrą:

5.3.1. už gautos iš Valstybinės maisto ir veterinarijos tarnybos informacijos apie atliktas pagal kompetenciją žemės ūkio veiklos valdymo reikalavimų patikras pateikimą Nacionalinei mokėjimo agentūrai;

5.3.2. už azoto kiekio, patenkančio į dirvą, skaičiavimus ir informacijos pateikimą Nacionalinei mokėjimo agentūrai;

5.3.3. už duomenų apie žemės ūkio valdoje naudojamas trąšas pateikimą Nacionalinei mokėjimo agentūrai;

5.4. Aplinkos ministeriją ar jos įgaliotas institucijas – už žolės deginimo atvejų nustatymą, paviršinių vandens telkinių naudojimo vandeniui išgauti nustatytų sąlygų ir reikalavimų, nurodytų aplinkos ministro įsakymu patvirtintame Paviršinių vandens telkinių naudojimo vandeniui išgauti tvarkos apraše, vykdymo kontrolę ir informacijos pateikimą Nacionalinei mokėjimo agentūrai.

6. Nustatyti, kad šio nutarimo 3.4 ir 3.7 papunkčiuose nurodytas funkcijas, priskirtas Aplinkos ministerijos regionų aplinkos apsaugos departamentams, po to, kai jie reorganizuojami, atlieka Valstybinė aplinkos apsaugos tarnyba.

Ministras Pirmininkas	Algirdas Butkevičius

Žemės ūkio ministrė	Virginija Baltraitienė